Mediawijsheid: Waarom?, Wat? en Hoe? by Patrick Koning 1211 views
Mediawijs of mediagrijs?! / Worksho... by Patrick Koning 922 views
Easter Egg Teaching Power ;-)) by Patrick Koning 1014 views Solidariteit begin regstappe om pensioenkaping te stop - Solidariteit WêreldSolidariteit Wêreld
Tuis › Mediaverklarings › Solidariteit begin regstappe om pensioenkaping te stop
Solidariteit het met regstappe begin om die kaping van staatsamptenare se pensioene te stop. In ʼn regsbrief aan die Staatspensioenfonds (GEPF) asook die Openbare Beleggingskorporasie (OBK) het Solidariteit se regspan geëis dat die instellings se trustees en direksie nie die omstrede plan om Eskom uit die GEPF te finansier, moet aanvaar nie. Indien Solidariteit nie so ʼn waarborg kry nie, of indien besluit word om die omstrede Eskom-plan te implementeer, sal Solidariteit verdere regstappe, wat dringende regshulp kan insluit, doen.
In die skrywe wys Solidariteit die Trustees op hul fidusiêre plig. Solidariteit het ook in sy regsbrief geskryf dat individuele trustees en direksielede ook persoonlik aanspreeklik gehou sal word vir skade indien hulle nie hul fidusiêre plig nakom nie. Die mandaat van die GEPF en die OBK is om in die beste belang van die kliënt op te tree. Die direkteure en trustees mag nie beïnvloed word deur politieke ooreenkomste van ander mandaatgewers nie. Indien ander doelwitte as die beste beleggingsopbrengs vir die pensioenfondslid nagestreef word, sal dit onregmatig wees.
Indien president Cyril Ramaphosa so ʼn aankondiging in sy staatsrede maak, sal dit onbehoorlike beïnvloeding van die mandaat van die GEPF en OBK wees. ʼn Politieke geweer teen die koppe van die GEPF en OBK beteken die besluit is nie vrywillig nie; dit is afgedwing.
Volgens die Solidariteit-regsbrief sal enige stap of aksie om werknemers se pensioen te gebruik om Eskom of enige ander staatsonderneming te red, buite die mandaat van die GEPF en die OBK wees, en dit sal ook ʼn verbreking van die kontraktuele ooreenkoms met die lede van die fonds wees. Daar is geen manier waarop ʼn belegging in ʼn totaal insolvente onderneming in die direkte beste belang van die pensioenfondslid kan wees nie.
Solidariteit is bewus van verskeie ander vakbonde se weerstand teen die omstrede pensioenplan. Ons sal enige stappe wat enige ander vakbond teen die plan doen, steun. Ons moet die plan uit soveel hoeke moontlik aanval.
Solidariteit het ook bekend gemaak dat hy voldoende begroot het vir veldtogte en litigasie indien die regering sou voortgaan met enige ander stappe om pensioenfondse te gebruik om ander sukkelende staatsondernemings te finansier. Ons tree dus nie net in belang van staatsamptenare op nie, maar in die belang van almal wat lede van ʼn pensioenfonds is.
“Ons kondig vandag ook ʼn veldtog aan waardeur ons duisende Suid-Afrikaners vir mandate gaan vra om pensioenkaping die stryd aan te sê. Ongeag wie jy is, waar jy werk en aan watter organisasie jy behoort, ons sal namens jou veg om jou pensioen te beskerm.
Om werkers se pensioenopbrengs te verwater is ʼn besluit wat anti-werker is. Werkers se pensioene is nie staatsgeld nie; dit is hul eie geld. Ons moet ʼn bedeling van staatsmonopolie-kapitaal teenstaan. In die lig van die huidige toestand van staatsfinansies kan werkers nie staatmaak op staatswaarborge vir hul pensioengeld nie. Staatswaarborge is geen waarborg nie. Pensioengeld moet gebruik word om die leë staatskas te red en dan waarborg die leë staatskas die pensioenfondslede.
Dit is nie werkers se verantwoordelikheid om bankrot staatsondernemings te befonds nie. Pensioenkaping kan nie die skade van staatskaping regstel nie. ʼn Groot fout kan nie deur nog ʼn groot fout reggestel word nie. Eers was dit R85 miljard rand, nou is dit R250 miljard. Eers is dit Eskom en later gaan dit Denel, die SAL en e-tol word. Dit begin by die GEPF en as ʼn vrywillige bydrae. Later word privaat fondse betrek en dan word die bydrae verpligtend. Ons sê nie net hierdie besluit die stryd aan nie, maar ons baklei teen die volle konsekwensie van besluite wat nog gaan kom. Oor die vraag oor hoe staatsonderneming befonds moet word, sal ons graag in gesprek met die regering tree. Om mense se aftreegeld sonder hul toestemming te gebruik, is ekonomies dwaas en immoreel,” het Hermann gesê.